Euroopa Komisjoni avaldus moonutavate välisriigi subsiidiumidega tegelemist käsitlevate mitmepoolsete normide kohta seoses määruse (EL) 2022/2560 (1) vastuvõtmisega

(2022/C 491/03)

30. juunil 2022 jõudsid Euroopa Parlament, nõukogu ja Euroopa Komisjon kokkuleppele siseturgu moonutavaid välisriigi subsiidiume käsitleva määruse (2) suhtes. Käesolev määrus täiendab olemasolevaid Euroopa ja rahvusvahelisi subsiidiume ja subsiidiumide kontrolli käsitlevaid eeskirju. Selles käsitletakse välisriigi subsiidiumide põhjustatud moonutusi liidu siseturul.

Subsiidiumid võivad avaldada negatiivset mõju rahvusvahelisele kaubandusele ning põhjustada konkurentsimoonutusi nii traditsioonilistes sektorites kui ka uute tehnoloogiate puhul. Mõnel juhul võivad kontrollimatud subsiidiumid kaasa tuua ka liigse tootmisvõimsuse, mis kahjustab head turudünaamikat. EL peab jätkuvalt saama kasu rahvusvahelistest võimalustest, töötades samal ajal välja vahendid ebaausate kaubandustavade vastu võitlemiseks nii liidus kui ka väljaspool liitu (3). Käesolev määrus peaks aitama parandada ELi siseturu vastupanuvõimet, eelkõige kaitstes seda välisriigi subsiidiumidest tulenevate moonutuste eest. Sellega täiendab liit oma töövahendeid, et saavutada liidu avatud strateegilise autonoomia eesmärgid.

Selleks et käsitleda subsiidiumide negatiivset mõju ning tunnistades, et WTO eeskirjad ei pruugi olla piisavalt tõhusad, et vähendada riigi sekkumise negatiivset ülekanduvat mõju majandusele, muu hulgas teatavates tööstussektorites, on Euroopa Komisjon jätkuvalt pühendunud subsiidiume käsitleva mitmepoolse raamistiku edasisele tõhustamisele ning tegutseb otsustavalt õigusraamistiku nimel, milles on vahendid, et käsitleda kaubandus- ja konkurentsimoonutusi ning tagada võrdsed võimalused (4). Eelkõige on komisjon pühendunud tööstussubsiidiume käsitlevate eeskirjade ajakohastamisele, et tõhustada WTO subsiidiumide ja tasakaalustusmeetmete lepingu nõuetekohast toimimist ja edendada selle järgimist. Sellega seoses tuletab Euroopa Komisjon meelde oma käimasolevat kolmepoolset koostööd Jaapani ja Ameerika Ühendriikidega.

Subsiidiume käsitlevad eeskirjad on sätestatud eelkõige WTO subsiidiumide ja tasakaalustusmeetmete lepingus, millega keelatakse teatavad subsiidiumid ja tegevused, et võidelda subsiidiumide kahjuliku mõjuga kaubavahetusele. Liit rakendab neid tasakaalustava subsideerimisega seotud eeskirju määrusega (EL) 2016/1037 kaitse kohta subsideeritud impordi eest riikidest, mis ei ole Euroopa Liidu liikmed (5). Määruse (EL) 2016/1037 kohaldamisala vastab WTO subsiidiumide ja tasakaalustusmeetmete lepingu kohaldamisalale.

Siseturgu moonutavaid välisriigi subsiidiume käsitlev määrus on kooskõlas liidu rahvusvaheliste kohustustega, sealhulgas eelkõige WTO subsiidiumide ja tasakaalustusmeetmete lepingust tulenevate kohustustega. Euroopa Komisjon tagab, et kõik käesoleva määruse kohaldamisel võetavad meetmed on kooskõlas liidu rahvusvaheliste kohustustega.

Komisjon kavatseb käesolevat uut määrust täiel määral kasutada selleks, et käsitleda välisriigi subsiidiumide põhjustatud moonutusi siseturul.

(1) ELT L 331, 23.12.2022, lk 1.

(2) Euroopa Komisjon, Ettepanek: Euroopa Parlamendi ja nõukogu määrus siseturgu moonutavate välisriigi subsiidiumide kohta (COM(2021)0223).

(3) Komisjoni 18. veebruari 2021. aasta teatis „Kaubanduspoliitika läbivaatamine – avatud, kestlik ja jõuline kaubanduspoliitika“, COM(2021) 0066.

(4) Komisjoni 18. veebruari 2021. aasta teatis „Kaubanduspoliitika läbivaatamine – avatud, kestlik ja jõuline kaubanduspoliitika“, COM(2021) 0066.

(5) Euroopa Parlamendi ja nõukogu 8. juuni 2016. aasta määrus (EL) 2016/1037 kaitse kohta subsideeritud impordi eest riikidest, mis ei ole Euroopa Liidu liikmed (ELT L 176, 30.6.2016, lk 55).